als_Latn dik_Latn sag_Latn
PROCESVERBAL datë 23.01.2009, ora 11:00
Drejton Mbledhjen: JOZEFINA ÇOBA TOPALLI – KRYETARE KUVENDI
Rendi i ditës: Diskutimi i kërkesës së Grupit Parlamentar të Partisë Socialiste, për ngritjen e një komisioni të posaçëm parlamentar për zbatimin e Kodit Zgjedhor në lidhje me kartat e identitetit, regjistrin themeltar elektronik dhe listat e zgjedhësve.
Të pranishëm:
Znj. Jozefina Çoba TOPALLI Kryetare Kuvendi
Z. Ylli BUFI Zëvëndës Kryetar Kuvendi
Z. Neritan CEKA Zëvëndës Kryetar Kuvendi
Z. Astrit PATOZI Kryetar i Grupit Parlamentar të Partisë Demokratike
Z. Erion BRAÇE N/Kryetar i Grupit Parlamentar të Partisë Socialiste
Z. Ndre LEGISI Përfaqësues i Grupit Parlamentar "E Majta për Integrim"
Z. Ndue SHPANI Kryetar i Grupit Parlamentar Demokristian
Mungojnë:
Z. Vangjel DULE Kryetar i Grupit Parlamentar “Qendra Demokrate”
Z. Arian MADHI Kryetar i Grupit Parlamentar të Partisë Republikane
Z. Tritan SHEHU Kryetar i Grupit Parlamentar Demokrat-Reformator
Z. Petrit GJONI Kryetar i Grupit Parlamentar të PAA
Z. Skënder GJINUSHI Kryetar i Grupit Parlamentar të Partisë Social-Demokrate
Z. Paulin STERKAJ Kryetar i Grupit Parlamentar të Qendrës
HAPET MBLEDHJA
JOZEFINA ÇOBA TOPALLI: Mirdita. Besoj se të gjithë jeni njohur me kërkesën e Grupit Parlamentar të Partisë Socialiste. Çfarë thotë rregullorja për këtë kërkesë?
LULËZIM LELÇAJ: Neni 24 i përgjigjet kësaj kërkese. Ajo duhet të firmoset nga shtatë deputetë apo kryetari i një grupi parlamentar. Kryetarja e Kuvendit thërret brenda 10 ditëve Konferencën e Kryetarëve dhe dy javë pas mbledhjes së saj, Kuvendi shqyrton dhe merr vendim. Përsa i përket mënyrës së funksionimit, funksionon si komisionet e përhershme.
YLLI BUFI: Komisioni kërkohet për një problem të veçantë, monitorimin. Na vjen mirë që mazhoranca na mbështeti menjëherë në një proces të tillë, i cili përcakton dhe standartet për zgjedhjet e ardhshme. Kemi përcaktuar një numër prej shtatë anëtarësh, por nuk është i pandryshueshëm. Ideja ishte që komisioni të jetë sa më funksional me një numër të tillë anëtarësh. Nuk është një komision ku do merren vendime. Do kërkohet informacion, do thirren ekspertë të gjendjes civile të cilët do raportojnë, si dhe deputetët që do japin sygjerime, etj.
Ky është një komision i thjeshtë dhe nuk shkon të ketë bashkëkryetar. Nëse kjo mbështetet si nismë e opozitës, kryetari duhet ti mbetet asaj.
ASTRIT PATOZI: Duhet ti referohemi historisë së krijimit të komisioneve të posaçme ku ka patur gjithmonë bashkëkryetarë, dhe secila palë përfaqësohet me kryetarin e saj. Nëse ju e kërkoni këtë komision për të kontrolluar procesin ne atje do kemi përfaqësimin për të nxitur mbarëvajtjen e procesit. Juve nuk ju prish punë çështja e bashkëkryetarit. Një numër i madh anëtarësh nuk do i bënte ndonjë nder këtij komisioni.
YLLI BUFI: Ka patur komisione të mëparshme si ato të reformës që kanë patur bashkëkryetar, psh, por ato janë komisione ku merren vendime, përcaktohet e drejta e vetos etj. Në këtë komision nuk do merren vendime. Ky është një instrument kontrolli.
ASTRIT PATOZI: Ky komision do funksionojë si gjithë të tjerët që marrin vendime. Komisioni i posaçëm ka të njëjtin format me komisionet e përhershme. Mazhoranca dhe opozita do kenë përfaqësuesit e tyre. Komisioni do monitorojë infrastrukturën zgjedhore, pra është e njëjta linjë si me reformën zgjedhore. Për mendimin tim duhet të ketë dy bashkëkryetarë.
NERITAN CEKA: Është një lloj vazhdimi i komisionit të reformës zgjedhore pasi monitoron aspekte që lidhen direkt me zgjedhjet. Të gjithë duam që ky proces të bëhet sa më mire dhe një autoritet paralel mendoj se është në favor të kësaj. Do ishte mirë që disa rekomandime të komisionit të kalonin direkt në qeveri që të shkurtonin procesin. Jam në favor të bashkëkryetarit.
ERION BRAÇE: Ne e kemi marrë inisiativën për të monitoruar këtë proces por edhe për të eleminuar pasaktësi në mënyrë që procesi të arrijë qëllimet që ka. Sot opozita është jashtë këtij procesi të cilin e ka në dorë qeveria, duke filluar që nga njoftimi për tender, rezultati i tij e deri tek ratifikimi në Parlament. Ne kemi përmendur aty tre elementë mbi të cilët duam të monitorojmë, regjistri civil, listat e zgjedhësve, kartat e identitetit. Këto janë tre procese që kontrollohen eksluzivisht nga qeveria. Natyrisht që ky do jetë proces qeveritar por opozita duhet të ketë të drejtën e kontrollit mbi këtë proces. Të gjithë komisionet e kanë të drejtën të kontrollojnë, ne e kërkojmë këtë të drejtë si opozitë. Për të garantuar këtë instrument kontrolli kërkojmë që kryetari i komisionit të jetë i opozitës dhe mazhoranca le të ketë shumicën. Nëse ju i shkoni deri në fund idesë së bashkëpërgjegjësisë për kryetarët, përgjegjësi ne nuk kemi. Punën e po e ben qeveria, e cila po e bën sa më pak transparente e eksluzivitet të vetin. Ne duam ta kontrollojmë procesin dhe ta korrigjomë në mangësitë e tij. Të gjithë shtetasit duhet të pajisen me karta identiteti.
NDRE LEGISI: Kur diçka bëhet në bashkëpunim me dikë edhe përgjegjësia mbetet e përbashkët. Pavarësisht konceptimit përgjegjësia bie mbi shqiptarët nëse bëjnë zgjedhje të kontestuara. Këtë komision ju do e miratoni së bashku si gjithmonë, po kështu, do i keni dhe përgjegjësitë.
YLLI BUFI: Ne kemi bërë me konsensus Kodin e ligje të tjera. Kur zbatohet ligji, ai zbatohet nga qeveria. Ajo ka përgjegjësinë për organizimin e zgjedhjeve dhe këtë nuk mund ta ndajë me bashkëkryetarë.
ASTRIT PATOZI: Parlamenti dhe ekzekutivi janë dy pushtete të ndara. Në këtë koncept nëse mazhoranca ka ekzekutivin dhe s’ka pse merret me Parlamentin atëherë do kishte vetëm komisione opozitare që do kontrollonin. Por komisionet parlamentare nuk kane për qëllim vetëm kontrollin e qeverisjes por edhe nxitjen e përmirësimin e saj. Edhe ne si mazhorancë kemi nevojë të kontrollojmë më shumë procesin që ai të funksionojë sa më mirë. Është vijim i reformës zgjedhore, i atij komisioni. Nëse bëhet komision parlamentar ka rregulla mbi të cilat ngrihen, ky është rasti kur ne kemi dëshirën ta kryesojmë me bashkëkryetar. Formatin e komisionit e vendosim ne. Ne ju ftojmë të kemi një bashkëkryetar.
ERION BRAÇE: Argumentat tuaja më duken artifica. Në Kuvend ka shembuj komisionesh që drejtohen nga opozita, ku ju keni mazhorancën dhe funksionojnë shumë mirë. Ju po i kryeni funksionet tuaja në këto komisione. Po kërkojmë të njëjtën gjë dhe për këtë komision.
Bashkëpërgjegjësi në këtë proces kontraktual nuk ka. Ky është një proces që ka rëndësi të madhe për zgjedhjet, nga i cili ne jemi jashtë, për këtë arsye ne kërkojmë që të na jepet e drejat e kontrollit mbi këta tre elementë themelorë.
YLLI BUFI: Të sqarojmë diçka. Në gjithë procesin e kontrollit ne përsëri do jemi të varur nga shumica. Por nëse ka dy kryetarë, ato duhet të jenë plotësisht dakord për gjithçka. Ndryshe nuk ecën.
ASTRIT PATOZI: Ju keni hallin e përgjegjësisë. Nëse unë psh, do jem bashkëkryetar i atij komisioni, mos kujtoni se unë kam përgjegjësi të njëjtë me z. Poni apo z. Teliti. Mos ngaterroni Parlamentin me Qeverinë. Ky është një instrument parlamentar. Ne jemi plotësisht dakord me ngritjen e këtij komisioni. Ju mbase jeni bërë pishman për ngritjen e komisionit dhe doni ta bëni këtë si justifikim se ju është hequr mundësia e kontrollit.
NDUE SHPANI: Nuk besoj se ka shumë nevojë për tu zgjatur. Numri i anëtarëve për të cilin besoj se u ra dakord, të jetë shtatë, perfaqesues nga çdo grup parlamentar. Mënyra se si ka ardhur procesi i përgatitjes për zgjedhjet mbase duhet që të ketë bashkëkryetar, por në këtë rast le të respektohet rregullorja. Ta drejtojë ai që ka marrë nismën.
LULËZIM LELÇAJ: Të mos ngatërrohemi, për komisionet e posaçme shprehet kushtetuta në nenin 77/1. Vetëm ligji për komisionet hetimore parashikon një klauzolë të tillë askush tjetër.
NERITAN CEKA: Besoj e të gjitha partitë janë të interesuara që qytetarët të pajisen me karta identiteti. Nuk besoj se është çështje kontrolli mbi qeverinë. Mund të jetë një komision i cili do ndihmojë punën dhe s’ka asgjë të keqe që të ketë bashkëkryetarë. Ndryshe ta vendosë seanca.
YLLI BUFI: Ne nuk duam të ndajme përgjegjësi për një proces qe duhet ta bëjë opozita. Nuk duam që nesër të themi nuk funksionoi komisioni sepse nuk u morën vesh bashkëkryetarët. Në bashkë miratuam Kodin, qeveria e zbaton ne e kontrollojmë. Ne kontrollojmë zbatimin.
JOZEFINA ÇOBA TOPALLI: Kryetari i një komisioni vepron në bazë të një vendimi që merr komisioni. Çdo deputet e ka të drejtën e kontrollit, në këtë rast vetëm po formalizohet një instrument kontrolli. Asgjë nuk pengon bashkëkryesimi.
Ju po i ikni konceptit bazë të parlamentarizmit. Ju me këtë doni të thoni se mazhoranca nuk do të bëjë asgjë. Unë dua të kontrolloj administratën time. Nuk mund t’ia hiqni këtë të drejtë mazhorancës.
NDRE LEGISI: Në kuptimin e kërkesës këto janë çështje madhore, e që janë përgjegjësi e qeverisë. Problemi qëndron tek përgjegjësia për zhvillimin e zgjedhjeve. Kuvendi ka autoritetin për ta kontrolluar procesin. Ju po pretendoni që edhe tani ti keni vetë edhe albitrat e zgjedhjeve. Supozohet qe administrata të jetë e depolitizuar dhe vepron në bazë të ligjit. Mënyra e formatimit ka tendencë për ta mbyllur procesin brenda vetes. Debati juaj nuk ka thelb. Edhe po nuk pati bashkëkryetar do ketë nënkryetar që ka gjithë kompetencat e kryetarit. Kjo është tendenca juaj për të kontrolluar gjithçka. Problemi është tek besueshmëria e procesit.
ASTRIT PATOZI: Ne morëm një nismë për statusin e Shqipërisë në procesin e asocim stabiliziimit. Sigurisht që edhe ju do e mbështesni, dhe kur të votohet nuk do jetë vetëm nisma e PD-së, por do jetë rezolutë e Kuvendit, pra, e të dy palëve. Edhe në këtë rast ne ju mbështesim plotësisht në nismën tuaj. Ne duam tjesht ta kryesojmë së bashku.
JOZEFINA ÇOBA TOPALLI: Me sa po shoh ju nuk doni të bini dakord. Nuk doni të ngrini komision të posaçëm. Ju nuk mund të përjashtoni mazhorancën. Nuk ka ndodhur kurrë që të ngrihet një komision i posaçëm pa bashkëkryetarë. Ju nuk mund të përjashtoni mazhorancën parlamentare nga e drejta e kontrollit parlamentar.
Mbledhja deklarohet e mbyllur.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn